Katalog propisa 2026
Katalog propisa 2026
[bookmark: _GoBack]2199.
Na osnovu člana 18 stav 14 i člana 19 stav 11 Zakona o zaštiti od buke u životnoj sredini ("Službeni list CG", broj 117/26), uz prethodno pribavljeno mišljenje Minstarstva saobraćaja, Ministarstvo ekologije, održivog razvoja i razvoja sjevera donijelo je
PRAVILNIK
O NAČINU IZRADE I SADRŽAJU STRATEŠKIH KARATA BUKE I AKCIONIH PLANOVA∗
("Službeni list Crne Gore", br. 124/26 od 21.08.2026)
Član 1
Ovim pravilnikom propisuje se način izrade i sadržaj strateških karata buke i akcionih planova.
Član 2
Pojedini izrazi upotrijebljeni u ovom pravilniku imaju sljedeće značenje:
   1) najizloženija fasada je fasada zgrade na kojoj je vrijednost indikatora buke na visini od 4 m i na rastojanju 2 m od fasade najveća;
   2) tiha fasada je fasada zgrade na kojoj je vrijednost indikatora buke na visini od 4 m i na rastojanju 2 m od fasade niža za najmanje 20 dB od vrijednosti indikatora buke na najizloženijoj fasadi;
   3) konfliktna karta buke je karta buke koja se izrađuje na osnovu izrađene strateške karte buke i koja prikazuje razliku između postojećeg i/ili predviđenog stanja nivoa buke iskazanog preko vrijednosti indikatora buke i graničnih vrijednosti indikatora buke.
Član 3
Strateška karta buke se upotrebljava kao:
   1) izvor podataka koje treba slati nadležnim organima;
   2) izvor podataka za informisanje javnosti;
   3) osnova za izradu akcionih planova u skladu sa odredbama ovog pravilnika.
Za potrebe informisanja javnosti i izrade akcionog plana, strateška karta buke sadrži najmanje:
   1) grafički prikaz vrijednosti indikatora buke, Lden odnosno Lnight;
   2) karte koje prikazuju područja sa prekoračenjem graničnih vrijednosti indikatora buke, odnosno konfliktne karte;
   3) karte u kojima se postojeće stanje poredi s mogućim budućim situacijama;
   4) karte koje prikazuju vrijednosti indikatora buke na visinama manjim ili većim od 4 m, ako to zahtijeva situacija na terenu.
Član 4
Strateška karta buke kao osnovni element sistema zaštite od buke u životnoj sredini je podloga za međusobnu saradnju svih učesnika na sprovođenju zaštite od buke prilikom:
   - izrade strateške procjene uticaja na životnu sredinu;
   - izrade procjene uticaja na životnu sredinu;
   - izrade prostornih planova;
   - određivanja lokacijskih uslova;
   - određivanja posebnih uslova gradnje objekata u smislu zaštite od buke;
   - određivanja granica tihih zona u aglomeraciji;
   - utvrđivanja zona osjetljivosti na buku;
   - određivanja broja stanovnika izloženih prekomjernim nivoima buke;
   - praćenja broja stanova izloženih prekomjernim nivoima buke;
   - praćenja broja stanova s posebnom zvučnom izolacijom, odnosno tihom fasadom;
   - izrade akcionih planova za područja na kojima je u strateškoj karti buke utvrđeno prekomjerno izlaganje stanovništva određenim nivoima buke.
Član 5
Strateška karta buke aglomeracije sadrži podatke o buci, sa posebnim osvrtom na buku koju emituju:
   1) drumski saobraćaj;
   2) željeznički saobraćaj;
   3) vazdušni saobraćaj;
   4) industrijski izvori, uključujući luke.
Strateške karte buke za aglomeracije se posebno izrađuju za drumski saobraćaj, željeznički saobraćaj, vazdušni saobraćaj i industrijske izvore.
Pored podataka iz stava 2 ovog člana strateška karta sadrži podatke o ukupnoj izloženosti buci određenog područja usljed različitih izvora buke.
Strateška karta buke aglomeracija za industrijske izvore sadrži najmanje karte buke postrojenja i aktivnosti za koje se izdaje integrisana dozvola u skladu sa posebnim propisom kojim se uređuju industrijske emisije.
Strateška karta buke za glavne puteve sadrži podatke o buci na putevima sa prosječnim godišnjim protokom saobraćaja većim od 3.000.000 vozila.
Strateška karta buke za glavne pruge sadrži podatke o buci sa pruga sa prosječnim godišnjim protokom saobraćaja većim od 30.000 vozova.
Strateška karta buke za glavne aerodrome sadrži podatke o buci civilnih aerodroma sa više od 50.000 operacija (polijetanja i slijetanja) godišnje, izuzimajući one za potrebe obuke na lakim vazduhoplovima.
Član 6
Strateška karta buke najmanje sadrži grafički prikaz u GIS formatu, numerički prikaz podataka u tabelama i numerički prikaz u elektronskom obliku o nivoima buke na određenom području za kalendarsku godinu koja prethodi godini izrade strateške karte buke, a naročito podatke o:
   - prethodnom, postojećem ili predviđenom stanju buke izraženom indikatorima buke;
   - prekoračenju graničnih vrijednosti;
   - procijenjenom broju stanova, škola i bolnica u zoni koje su izložene određenim vrijednostima indikatora buke;
   - procijenjenom broju stanovnika u zoni izloženoj buci.
Član 7
Za izradu strateških karata buke koristi se indikator buke za dan-veče-noć Lden i indikator buke za noć Lnight.
Vrijednosti indikatora buke se određuju proračunom pomoću CNOSSOS-EU metode za ocjenjivanje indikatora buke u skladu sa posebnim propisom.
Član 8
Proračun indikatora buke za izradu strateških karata izrađuje se za mrežu tačaka sa rasterom ne većim od 10x10 m na visini od 4 m iznad tla, sa opsezima od 5 dB za Lden i Lnight, u skladu sa čl. 14 i 15 ovog pravilnika.
Prilikom određivanja vrijednosti indikatora buke uzima se u obzir isključivo direktan zvuk, i najmanje jedna refleksija zvučnog talasa, koja ne obuhvata refleksiju od posmatranog objekta.
Prilikom izrade strateških karata buke za urbana područja sa uskim ulicama gdje su objekti na malom rastojanju sa obje strane ulice, proračun se vrši na osnovu većeg broja refleksija zvučnog talasa.
Proračun indikatora buke sprovodi se korišćenjem dugotrajne korekcije koja se računa na osnovu relevantnih meteoroloških uslova posmatranog područja.
Član 9
Strateška karta buke se izrađuje za vremenska razdoblja "dan-veče-noć" i "noć".
Strateške karte buke se izrađuju pomoću validiranih računarskih programa za proračun.
Računarski program iz stava 2 ovoga člana treba da omogući proračun vrijednosti indikatora buke pomoću CNOSSOS-EU metode za ocjenjivanje indikatora buke u skladu sa propisom kojim se uređuju indikatori buke, metode izračunavanja, mjerenja i ocjenjivanja nivoa buke u životnoj sredini i sadržaj izvještaja o izvršenom mjerenju i ocjenjivanju nivoa buke u životnoj sredini.
Računarski program iz stava 2 ovog člana treba da bude izrađen u skladu sa zahtjevima serije standarda DIN 45687 - Akustika - softveri za proračun prostiranja zvuka na otvorenom prostoru - Zahtjevi kvaliteta i uslovi ispitivanja i/ili serije standarda ISO 17534 - Akustika - Softveri za proračun prostiranja zvuka na otvorenom prostoru.
Član 10
Za procjenu štetnog efekta buke na stanovništvo pri izradi strateških karata buke koristi se odnos doza-efekat.
Procjena štetnih efekata buke vrši se u skladu sa propisanim metodama u skladu sa propisom kojim se uređuju granične vrijednosti indikatora buke u životnoj sredini, način utvrđivanja akustičkih zona u skladu sa namjenom otvorenih prostora, kao i metode ocjenjivanja štetnih efekata buke.
Procjena odnosa doza buke-efekat ako je potrebno prikazuje se posebno za:
   1) stanove sa posebnom zvučnom izolacijom;
   2) stanove sa tihom fasadom;
   3) različite meteorološke uslove;
   4) različite sociološke i kulturološke navike;
   5) stanovništvo posebno osjetljivo na buku;
   6) industrijsku buku sa tonalnim komponentama;
   7) industrijsku buku sa impulsnim komponentama.
Član 11
Za izradu strateških karata buke koriste se službeni podaci organa državne uprave, organa uprave, jedinica lokalne samouprave i ostalih nadležnih institucija.
Ako službeni podaci iz stava 1 ovog člana nisu dostupni, kao zamjenski podaci koriste se podaci iz posljednjeg izdanja dokumenta "Evropska komisija, Radna grupa za ocjenu izloženosti buci - Polazne osnove - Vodič kroz dobru praksu izrade strateških karata buke i s njima povezanih podataka o izloženosti buci", Evropska komisija, Bruxelles, 2006 ("European Commission Working Group Assessment of Exposure to Noise - Position Paper - Good Practice Guide for Strategic Noise Mapping and the Production of Associated Data on Noise Exposure").
Korišćenje dokumenta odnosno zamjenskih podataka iz stava 2 ovog člana vrši se uz prethodno odobravanje obveznika izrade strateške karte buke.
Korišćenje dokumenta iz stava 2 ovog člana pisano se dokumentuje.
Član 12
Strateške karte buke se izrađuju u trodimenzionalnom digitalnom modelu područja izrade koji sadrži:
   1) međusobni odnos visinskih tačaka sa najvećom tačnošću, od najmanje 1.5 m;
   2) izohipse i visinske tačke;
   3) građevinske objekte i vrste pokrivača tla.
Svi podaci koji su korišćeni za izradu digitalnog modela područja karte buke navode se u tekstualnom dijelu strateške karte buke sa navođenjem izvora podataka kao i godine izrade podataka.
Član 13
Strateška karta buke sastoji se iz tekstualnog i grafičkog dijela.
Strateška karta buke sadrži i podatke iz Priloga 1 koji čini sastavni dio pravilnika.
Grafički dio strateške karte buke za aglomeracije izrađuje se na osnovu stručnih podloga u odgovarajućoj razmjeri prema nivou planske dokumentacije.
Grafički dio strateške karte buke glavnog puta, glavne pruge i glavnog aerodroma izrađuje se na podlogama terena oko glavnih puteva, glavnih pruga i glavnog aerodroma u odgovarajućoj razmjeri prema nivou planske dokumentacije koje daju informaciju o lokaciji naseljenih mjesta.
U grafičkom dijelu se prikazuju indikatori buke u obliku linija i/ili površina istih nivoa buke u koracima s međusobnim razmakom od 5 dB, označenih bojama u skladu sa važećim izdanjem standarda DIN 45682.
Grafički dio strateške karte buke sadrži najmanje prikaz kontura istih nivoa buke u opsegu nivoa od 55 do 75 dB za Lden, odnosno od 50 do 70 dB za Lnight i/ili prikaz površina sa nivoima u opsegu 55-59, 60-64, 65-69, 70-75, ≥75 dB za Lden, odnosno u opsegu 50-54, 55-59, 60-64, 65-69, ≥70 dB za Lnight.
Član 14
Tekstualni dio strateških karata buke aglomeracija sadrži:
   1) kratak opis područja (lokacija, veličina, broj stanovnika);
   2) podatke o obvezniku izrade strateške karte buke;
   3) opis mjera zaštite od buke koje su se sprovodile u prethodnih deset godina ili koje su u toku;
   4) računarske metode korišćene za izradu strateške karte buke;
   5) popis podataka na osnovu kojih je izrađen akustički model izvora buke;
   6) popis meteoroloških podataka iz člana 8 stav 4 ovog pravilnika;
   7) podatke o procijenjenom broju stanovnika (u stotinama) koji žive u stanovima koji su izloženi vrijednostima Lden u dB proračunatim na visini od 4 m iznad tla u svakom od sljedećih opsega: 55-59, 60-64, 65-69, 70-74, ≥ 75, na najizloženijoj fasadi, odvojeno za buku drumskog, željezničkog, vazdušnog saobraćaja i buku iz industrijskih postrojenja;
   8) podatke o procijenjenom broju stanovnika (u stotinama) koji živi u stanovima koji su izloženi vrijednostima Lnight u dB proračunatim na visini od 4 m iznad tla u svakom od sljedećih opsega: 50-54, 55-59, 60-64, 65-69, ≥ 70, na najizloženijoj fasadi, odvojeno za buku drumskog, željezničkog, vazdušnog saobraćaja i buku iz industrijskih postrojenja.
Ako postoji dostupna informacija, potrebno je navesti u tekstualnom dijelu strateške karte buke i broj stanovnika koji živi u stanovima u opsezima indikatora buke Lden iz tačke 7 ovoga člana i Lnight iz stava 1 tačka 8 ovoga člana, koji imaju:
   - posebnu zvučnu izolaciju; i/ili
   - tihu fasadu.
Za podatke iz stava 2 ovog člana navodi se broj ljudi koji je ugrožen bukom drumskog, željezničkog, vazdušnog saobraćaja i bukom od industrijskih izvora.
Član 15
Tekstualni dio strateške karte buke glavnih puteva, glavnih pruga i glavnih aerodroma sadrži:
   1) opis glavnog puta, glavne pruge i glavnog aerodroma uključujući lokaciju, veličinu i podatke o saobraćaju iz relevantne godine;
   2) opis naseljenih područja u okruženju glavnih puteva, glavnih pruga i glavnih aerodroma sa podacima o namjeni prostora i drugim glavnim izvorima buke;
   3) opis mjera zaštite od buke koje su se sprovodile u posljednjih deset godina, odnosno koje se trenutno sprovode;
   4) računarske metode korišćene za izradu strateške karte buke;
   5) popis podataka na osnovu kojih je izrađen akustički model izvora buke;
   6) popis meteoroloških podataka iz člana 8 stav 4 ovog pravilnika;
   7) podatke o procijenjenom broju stanovnika (u stotinama) koji žive u stanovima van aglomeracija koji su izloženi vrijednostima Lden u dB proračunatim na visini od 4 m iznad tla na najizloženijoj fasadi u svakom od sljedećih opsega: 55-59, 60-64, 65-69, 70-74, ≥ 75;
   8) podatke o procijenjenom broju stanovnika (u stotinama) koji žive u stanovima van aglomeracija koji su izloženi vrijednostima Lnight u dB proračunatim na visini od 4 m iznad tla na najizloženijoj fasadi u svakom od sljedećih opsega: 50-54, 55-59, 60-64, 65-69, ≥ 70;
   9) ukupnu površinu izraženu u km2 izloženu vrijednostima indikatora buke Lden većim od 55, 65 i 75 dB proračunatim na visini 4 m iznad tla uključujući procijenjeni ukupan broj stanova (u stotinama) i ukupan broj stanovnika (u stotinama) koji se procjenjuje da žive na svakoj od navedenih površina uključujući i aglomeracije.
Ako postoji dostupna informacija, potrebno je navesti u tekstualnom dijelu strateške karte buke i broj stanovnika koji živi u stanovima u opsezima indikatora buke Lden iz tačke 7 ovoga člana i Lnight iz stava 1 tačka 8 ovoga člana, koji imaju:
   - posebnu zvučnu izolaciju; i/ili
   - tihu fasadu.
Član 16
Za potrebe izrade akcionog plana izrađuje se konfliktna karta buke koja pokazuje prekoračenja graničnih vrijednosti indikatora buke.
Konfliktna karta buke izrađuje se metodom proračuna, pri čemu se od nivoa postojećeg, odnosno predviđene vrijednosti indikatora buke oduzimaju granične vrijednosti indikatora buke.
Razlike vrijednosti nivoa buke prikazuju se u obliku linija i/ili površina istih nivoa buke u koracima sa međusobnim razmakom od 5 dB, označeni bojama u skladu sa važećim izdanjem standarda DIN 45682.
Član 17
Osnove za izradu akcionih planova su:
   1) mjere zaštite od buke i za smanjenje nivoa buke u životnoj sredini kao što su: planiranje namjene prostora, planiranje saobraćaja, preduzimanje tehničkih mjera na izvorima buke, izbor izvora buke sa nižim vrijednostima emisije buke, primjena zvučne izolacije, mjere na putu prostiranja buke, primjena propisa, ekonomske i podsticajne mjere;
   2) strategija sprovođenja mjera za smanjenje nivoa buke u životnoj sredini;
   3) procjena troškova i efikasnosti mjera za smanjenje buke na određenom području;
   4) procjene učinka za smanjenje nivoa buke na određenom području;
   5) lista pravnih lica i preduzetnika koji svojom djelatnošću utiču na izloženost buci;
   6) vremenski plan izvršenja pojedinih aktivnosti tokom sprovođenja mjera zaštite od buke.
Član 18
Akcioni plan sadrži najmanje:
   1) naziv dokumenta i sadržaj;
   2) opis aglomeracija, glavnih puteva, glavnih pruga i glavnih aerodroma, odnosno drugih izvora buke koji su uzeti u obzir prilikom razmatranja;
   3) podatke o nadležnim organima za izradu i primjenu mjera akcionog plana;
   4) pravni osnov za izradu akcionog plana;
   5) podatke o graničnim vrijednostima indikatora buke;
   6) pregled rezultata izrade strateške karte buke;
   7) procjenu broja stanovnika izloženih određenim nivoima buke, identifikaciju problema i situaciju koju treba poboljšati;
   8) sve mjere koje su već preduzete za smanjenje buke, kao i sve projekte u pripremi;
   9) mjere i aktivnosti koje nadležni organi treba da preduzmu za period od pet godina, uključujući mjere za očuvanje nivoa buke u tihim zonama;
   10) dugoročnu strategiju zaštite od buke;
   11) rezultate učešća javnosti u postupku pripreme akcionih planova;
   12) izvore finansiranja ako su na raspolaganju (budžet, ocjena efikasnosti i očekivane koristi u odnosu na troškove);
   13) način vrednovanja u pogledu primjene i rezultata akcionog plana;
   14) procjenu smanjenja broja stanovnika ugroženih bukom nakon primjene mjera.
Član 19
Podaci o strateškim kartama buke iz člana 13 stav 6 i čl. 14 i 15 ovog pravilnika dostavljaju se Evropskoj komisiji.
Član 20
Danom stupanja na snagu ovog pravilnika prestaje da važi Pravilnik o načinu izrade i bližem sadržaju strateških karata buke ("Službeni list CG", broj 54/13).
Član 21
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 04122-322/26-51/59
Podgorica, 14. avgusta 2026. godine
Ministar,
Damjan Ćulafić, s.r.
___________________________
∗U ovaj pravilnik prenijeta je Direktiva 2002/49/EZ Evropskog parlamenta i Savjeta od 25. juna 2002. godine o procjeni i upravljanju bukom u životnoj sredini / Directive 2002/49/EC of the European Parliament and of the Council of 25 June 2002 relating to the assessment and management of environmental noise (consolidated text) - 02002L0049-20210729.
NAPOMENA IZDAVAČA:
Priloge koji su sastavni dio ovog propisa možete pogledati ovdje.

